钦定古今图书集成/方舆汇编/职方典/第1505卷 > 丽江府土司考 通志
## 钦定古今图书集成/方舆汇编/职方典/第1505卷 > 丽江府土司考 通志

土知府

木得，在元为丽江宣慰司副使。明洪武初入贡。归附后，以克石门寨功，授土知府。又从吉安侯征巨津，捕阿奴聪于土蕃，斩伪元帅朱保及沐西平，征景东、定边，咸在行间。得死，子初袭，值白交山及伪平章贾哈喇、麓川思任之乱，咸有战功。其后世居西陲，捍土蕃。每有征调，则输兵饷而兵不出。沿八世至木增，代有锡予。增在任，值北胜蛮构乱，以兵擒首逆高兰。又值辽左军兴，输饷二万于大司农。会鼎建宫室，亦输金。陈言十事。下部议，可嘉其忠诚，特晋参政，赐玺书荣其先世。寻请老。子懿袭。

皇清平滇、懿投诚，随以“地接蒙蕃、受伪封”情由具题。

康熙七年，以其长子《木靖》承袭。十年，木靖病故无嗣，举胞弟木櫾于十一年五月内奉文承袭。櫾病，子木垚袭。旧设，今除土官。

木目，本府人。明初，从征麓川有功，授本府照磨。沿至木苴剌，未袭而死，世绝。

通安州土官高赐，在元为义兵万户。明兵平南，赐从征佛光寨，招谕未附者以军储饷。大师，授通安州州同。

兰州土官罗克，亦仕元为万户。明洪武中，率众来归，以军功授土知州。其后有罗牙者，从目初征伯彝刁于孟，亦著战功。

按《府志》：现任土知府木兴，其先世祖麦宗，西域人也。至宋理宗末，始由西域涉雪山，渡金江，入丽江，具有神异，会各处方语，土人奇之，遂推为酋长焉。宗故，子阿良继会元世祖以革囊渡金沙江，破石门关，定丽江，遂改为丽江路，授良以丽江路军民总管之职，赐查罕章印。